               COMISIA EUROPEANĂ
            Bruxelles, 17.10.2018
            COM(2018) 707 final
            2018/0363(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului european pentru elaborarea de standarde privind navigația interioară și al Comisiei Centrale pentru Navigația pe Rin în legătură cu adoptarea de standarde privind cerințele tehnice pentru navele de navigație interioară

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul reuniunii Comitetului european pentru elaborarea de standarde privind navigația interioară (CESNI) din 8 noiembrie 2018 și în cadrul unei reuniuni în sesiune plenară a Comisiei Centrale pentru Navigația pe Rin (CCNR), în legătură cu adoptarea preconizată a standardelor europene de stabilire a cerințelor tehnice pentru navele de navigație interioară (standardul ES-TRIN 2019/1).

               2.Contextul propunerii

               2.1.Convenția revizuită privind navigația pe Rin

               Convenția revizuită privind navigația pe Rin din 17 octombrie 1868 definește cadrul juridic care reglementează utilizarea Rinului drept cale navigabilă interioară și stabilește atribuțiile Comisiei Centrale pentru Navigația pe Rin (CCNR). Versiunea actualmente aplicabilă a convenției a fost rezultatul

                   Convenției din 20 noiembrie 1963

               , care a intrat în vigoare la 14 aprilie 1967.

               Patru state membre (Belgia, Franța, Germania și Țările de Jos) și Elveția sunt, în prezent, părți la Convenția revizuită privind navigația pe Rin.

               2.2.CCNR și CESNI

               CCNR este o organizație internațională a cărei misiune este de a pune în aplicare inițiative menite să garanteze libertatea de navigație pe Rin și să promoveze navigația pe Rin. Reuniunile plenare se organizează de două ori pe an și reunesc reprezentanți ai statelor membre ale CCNR. Reuniunea plenară este organismul decizional al CCNR, ea oferind cadrul pentru adoptarea rezoluțiilor Comisiei Centrale. Fiecare stat dispune de un vot, iar deciziile sunt luate în unanimitate. Aceste rezoluții sunt obligatorii din punct de vedere juridic. UE nu se numără printre membrii CCNR.

               În 2015, CCNR a adoptat o rezoluție privind crearea unui comitet european pentru elaborarea de standarde comune în domeniul navigației interioare (Comité européen pour l'élaboration de standards dans le domaine de la navigation intérieure, CESNI). Misiunea acestuia include adoptarea de standarde tehnice în diverse domenii, în special în ceea ce privește navele, tehnologia informației și echipajul, interpretarea uniformă a acestor standarde și a procedurilor corespunzătoare, precum și deliberări privind siguranța navigației, protecția mediului sau alte domenii legate de navigație.

               CESNI este alcătuit din experți reprezentând statele membre ale CCNR și ale UE care au drepturi de vot bazate pe principiul „un stat, un vot”. UE nu este membră a CESNI. Cu toate acestea, ea poate participa la activitatea CESNI alături de alte organizații internaționale a căror misiune acoperă domeniile vizate de CESNI, fără a avea drept de vot.

               2.3.Actul avut în vedere de CESNI și de CCNR

               La reuniunea sa din 8 noiembrie 2018, CESNI urmează să adopte standarde de stabilire a cerințelor tehnice pentru navele de navigație interioară (standardul ES-TRIN 2019).

               Prima versiune a ES-TRIN (ES-TRIN 2015) a fost finalizată de CESNI în cadrul reuniunii sale din 28 septembrie 2015. Aceasta a fost adoptată oficial în cadrul reuniunii plenare a CESNI din 26 noiembrie 2015. Prima modificare a standardului ES-TRIN 2017 a fost adoptată de CESNI în cadrul reuniunii sale plenare din 6 iulie 2017.

               ES-TRIN este actualizat periodic, ținându-se cont de activitatea grupurilor de lucru ale CESNI.

               Actualizarea periodică a ES-TRIN este necesară în scopul:

               ·menținerii unui nivel înalt de siguranță în navigația interioară;

               ·urmăririi evoluției tehnice (de exemplu în privința sistemelor de stingere a incendiilor, a echipamentelor de navigație);

               ·asigurării compatibilității cu cadrul juridic al UE.

               În cursul anilor 2017 și 2018, experții CESNI au pregătit standardul modificat ES-TRIN 2019/1.

               ES-TRIN 2019/1 încorporează diverse modificări care vizează în special următoarele domenii:

               - defibrilatoarele automate externe;

               - sistemele de stingere a incendiilor - K2CO3;

               - dispoziții speciale pentru sistemele electrice de propulsie (capitolul 11);

               - dispoziții tranzitorii pentru:

               • nivelul maxim al zgomotului;

               • motoare;

               • echipamentele și instalațiile electrice;

               • bărcile de serviciu;

               • căile de evacuare pe navele de pasageri;

               • sistemul de propulsie al navelor de pasageri și

               • echipamentele de siguranță din spatele peretelui picului pupa.

               În cadrul reuniunii sale din 10 aprilie 2018, CESNI a hotărât să programeze adoptarea standardului ES-TRIN 2019 în cadrul reuniunii din 8 noiembrie 2018. Înaintea acestei reuniuni din 8 noiembrie 2018, se preconizează că proiectul de standard va suferi numai modificări formale și minore. Standardul ES-TRIN 2019/1 va fi publicat pe un site internet dedicat (cesni.eu). Toate statele membre ale UE dispun de un acces (protejat) la proiectele de standarde sus-menționate.

               Standardul ES-TRIN 2019/1 va fi încorporat în dreptul UE în conformitate cu Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE
                  1
               .

               Standardele tehnice adoptate de CESNI sunt incluse în anexa II la Directiva 2016/1629 și trebuie actualizate prin intermediul actelor delegate.

               Pentru a se asigura coerența celor două regimuri juridice existente pentru cerințele tehnice aplicabile navelor de navigație interioară (Rin și UE) este necesar să se prevadă standarde identice. Atât în legislația UE, cât și în regulamentul CCNR se va face trimitere la ES-TRIN 2019/1 începând cu 1 ianuarie 2020.

               3.Poziția care urmează să fie adoptată în numele Uniunii

               Decizia de stabilire a poziției Uniunii este necesară pentru a se asigura luarea în considerare în mod corespunzător a intereselor UE cu ocazia adoptării deciziilor de stabilire a standardelor pentru navele de navigație interioară.

               Actualizarea standardului tehnic ES-TRIN a făcut obiectul unor pregătiri intense la nivelul experților din cadrul CESNI. În acest sens, a fost consultată o gamă largă de experți, atât din sectorul public, cât și din sectorul privat. În cursul elaborării standardului, la nivelul CESNI au fost organizate următoarele reuniuni tehnice:

               ·reuniuni de lucru (21-22.2.2017; 28-29.6.2017; 27-28.9.2017; 28-30.11.2017; 20-22.2.2018) și

               ·reuniunea Comitetului (10.4.2018).

               Aceste reuniuni au permis atingerea unui acord la nivel de experți în ceea ce privește cerințele tehnice pentru navele de navigație interioară.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acord
                  2
               .

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul în discuție

               În ceea ce privește aplicabilitatea articolului 218 alineatul (9) din TFUE, procedura prevăzută la articolul respectiv trebuie respectată atât timp cât condițiile prevăzute la același articol sunt îndeplinite. Aceste condiții sunt: (a) domeniul în cauză intră în sfera de competență a Uniunii; (b) poziția Uniunii este exprimată în cadrul unui organism instituit printr-un acord internațional, atunci când organismul în cauză este invitat să adopte (c) acte cu efecte juridice. Jurisprudența a stabilit că participarea Uniunii în calitate de membru la organismul în cauză nu reprezintă o condiție prealabilă pentru aplicarea articolului 218 alineatul (9) din TFUE.

               Este evident, în acest caz, că cerințele tehnice pentru navele de navigație interioară nu numai că intră în sfera de competență a Uniunii, dar mai mult, UE și-a exercitat competența prin Directiva (UE) 2016/1629, iar domeniul cerințelor tehnice pentru navele de navigație interioară este reglementat în cea mai mare parte de norme comune ale Uniunii.

               Atât CESNI, cât și CCNR îndeplinesc al doilea criteriu, în sensul că ambele sunt organisme înființate în temeiul unui acord internațional.

               Deși normele adoptate de CESNI nu sunt obligatorii în sine, este clar că acestea vor deveni obligatorii pentru membrii CCNR de îndată ce aceasta din urmă va aduce modificări propriului cadru legislativ (regulamentele privind inspecția navelor pe Rin) pentru a face trimitere la standardul adoptat de CESNI și pentru a face acest standard obligatoriu în cadrul aplicării Convenției revizuite privind navigația pe Rin. Caracterul obligatoriu al regulamentului menționat pentru membrii CCNR este stabilit prin Convenția de la Mannheim din 17 octombrie 1868
                  4
               .

               În plus, din jurisprudența CJUE rezultă, de asemenea, că un act fără caracter obligatoriu al unei organizații internaționale poate fi considerat un „act cu efecte juridice” în scopul aplicării articolului 218 alineatul (9) din TFUE atunci când acest act este de natură să influențeze în mod decisiv conținutul legislației UE. Astfel cum s-a explicat mai sus, în cazul oricăror modificări aduse Directivei (UE) 2016/1629, trebuie avut în vedere cadrul aplicabil în temeiul Convenției revizuite privind navigația pe Rin.

               Standardele tehnice adoptate de CESNI sunt incluse în anexa II la Directiva 2016/1629 și trebuie actualizate prin intermediul actelor delegate.

               Prin urmare, Consiliul trebuie să adopte o decizie în temeiul articolului 218 alineatul (9) din TFUE prin care să stabilească poziția care urmează să fie adoptată, în numele Uniunii, în cadrul CESNI pentru adoptarea de standarde privind cerințele tehnice pentru navele de navigație interioară.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actelor avute în vedere se referă la politica comună în domeniul transporturilor.

               Prin urmare, temeiul juridic material al propunerii de decizie este articolul 91 alineatul (1).

               4.3.Concluzie

               Temeiul juridic al propunerii de decizie ar trebui să fie articolul 91 alineatul (1), coroborat cu articolul 218 alineatul (9) din TFUE.

               2018/0363 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului european pentru elaborarea de standarde privind navigația interioară și al Comisiei Centrale pentru Navigația pe Rin în legătură cu adoptarea de standarde privind cerințele tehnice pentru navele de navigație interioară

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91 alineatul (1) coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acțiunile Uniunii în sectorul navigației interioare ar trebui să aibă scopul de a asigura uniformitatea în elaborarea cerințelor tehnice aplicate în Uniune în privința navelor de navigație interioară.

               (2)Comitetul european pentru elaborarea de standarde privind navigația interioară („CESNI”) a fost creat la 3 iunie 2015 în cadrul CCNR, cu scopul de a elabora standarde tehnice pentru căile navigabile interioare în diverse domenii, în special în ceea ce privește navele, tehnologia informației și echipajul.

               (3)Pentru un transport eficient pe căile navigabile interioare, este important ca cerințele tehnice pentru nave să fie compatibile și cât mai armonizate cu putință în cadrul diferitelor sisteme juridice din Europa. În particular, statele membre care sunt totodată membre ale CCNR ar trebui să fie autorizate să sprijine deciziile de armonizare a normelor CCNR cu normele aplicate în Uniune.

               (4)În cadrul reuniunii sale din 8 noiembrie 2018, CESNI urmează să adopte standardul european de stabilire a cerințelor tehnice pentru navele de navigație interioară (denumit în continuare „standardul ES-TRIN”) 2019/1.

               (5)Standardul ES-TRIN 2019/1 stabilește cerințe tehnice uniforme necesare pentru a garanta siguranța navelor de navigație interioară. Acesta include dispoziții privind construcția navelor, echiparea și echipamentele navelor de navigație interioară, dispoziții speciale privind anumite categorii de nave, cum ar fi navele de pasageri, convoaiele împinse și navele portcontainer, dispoziții privind echipamentele sistemului de identificare automată, dispoziții privind identificarea navelor, modele de certificate și un model de registru, dispoziții tranzitorii, precum și instrucțiuni de aplicare a standardului tehnic.

               (6)În anexa II la Directiva (UE) 2016/1629 a Parlamentului European și a Consiliului
                  5
                se face trimitere directă la faptul că cerințele tehnice pentru ambarcațiuni sunt cele prevăzute în standardul ES-TRIN 2017/1
                  6
               . Comisia este împuternicită să actualizeze această trimitere din anexa II conform celei mai recente versiuni a standardului ES-TRIN și să stabilească data de aplicare a acesteia.

               (7)Prin urmare, standardul ES-TRIN 2019/1 va avea incidență asupra Directivei (UE) 2016/1629.

               (8)Uniunea nu este nici membră a CCNR, nici membră a CESNI. Prin urmare, este necesar ca statele membre să fie autorizate de Consiliu pentru a exprima poziția Uniunii în cadrul organismelor respective în ceea ce privește adoptarea standardului ES-TRIN 2019/1,

               ADOPTĂ PREZENTA DECIZIE:

               Articolul 1

               1.Poziția care urmează să fie adoptată, la 8 noiembrie 2018, în numele Uniunii Europene în cadrul Comitetului european pentru elaborarea de standarde privind navigația interioară (CESNI) este de a aproba adoptarea standardului european de stabilire a cerințelor tehnice pentru navele de navigație interioară („standardul ES-TRIN”) 2019/1.

               2.Poziția care urmează să fie adoptată în numele Uniunii la reuniunea în sesiune plenară a Comisiei Centrale pentru Navigația pe Rin (CCNR) în cadrul căreia care se va decide asupra cerințelor tehnice pentru navele de navigație interioară este de a sprijini toate propunerile de aliniere a cerințelor tehnice la cele ale standardului ES-TRIN 2019/1.

               Articolul 2

               1.Poziția menționată la articolul 1 alineatul (1) este exprimată de statele membre ale Uniunii care sunt membre ale CESNI, acționând împreună.

               2.Poziția menționată la articolul 1 alineatul (2) este exprimată de statele membre ale Uniunii care sunt membre ale CCNR, acționând împreună.

               Articolul 3

               Se poate conveni asupra unor modificări tehnice minore ale pozițiilor menționate la articolul 1 fără a mai fi necesară o nouă decizie a Consiliului.

               Articolul 4

               Prezenta decizie se adresează statelor membre.

               Adoptată la Bruxelles,

                     Pentru Consiliu,

                     Președintele

                     (1)

                        Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE (JO L 252, 16.9.2016, p. 118).

                     (2)

                        Hotărârea Curții de Justiție din 7 octombrie 2014, Germania/Consiliul, Cauza C-399/12, ECLI:EU:C:2014:2258, punctul 64.

                     (3)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (4)

                        Convenția revizuită privind navigația pe Rin din 17 octombrie 1868, astfel cum a fost modificată la 20 noiembrie 1963.

                     (5)

                        Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE (JO L 252, 16.9.2016, p. 118).

                     (6)

                        Modificată ultima dată prin Directiva delegată (UE) 2018/970 a Comisiei din 18 aprilie 2018 de modificare a anexelor II, III și V la Directiva (UE) 2016/1629 a Parlamentului European și a Consiliului de stabilire a cerințelor tehnice pentru navele de navigație interioară (JO L 174, 10.7.2018, p. 15).


               COMISIA EUROPEANĂ
            Bruxelles, 28.11.2018
            COM(2018) 782 final
            2018/0401(NLE)
            Propunere de
            DECIZIE A CONSILIULUI
            cu privire la stabilirea componenței Comitetului Regiunilor

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Articolul 305 din Tratatul privind funcționarea Uniunii Europene (TFUE) prevede că
                  numărul de membri ai Comitetului Regiunilor (denumit în continuare „Comitetul”)
                  nu poate depăși 350.

               Până la intrarea în vigoare a Tratatului de la Lisabona, componența Comitetului a fost prevăzută în tratate. După această dată, articolul 305 paragraful al doilea din TFUE prevede că Consiliul, hotărând în unanimitate, la propunerea Comisiei, adoptă o decizie care stabilește componența Comitetului.

               Ar trebui reamintit faptul că articolul 300 alineatul (5) din TFUE prevede că normele referitoare la natura compunerii comitetelor consultative „sunt revizuite periodic de Consiliu, pentru a ține seama de evoluția economică, socială și demografică a Uniunii. Consiliul, la propunerea Comisiei, adoptă decizii în acest scop”.

               La 1 iulie 2013, Actul privind condițiile de aderare a Republicii Croația
                  1
                a adaptat componența Comitetului prin articolul său 24 alineatul (1) și, prin alineatul (2) al aceluiași articol, a prevăzut creșterea temporară a numărului membrilor Comitetului la 353 de membri, pentru a ține seama de aderarea Republicii Croația. Pentru perioada 2015-2020, Consiliul a adoptat, la 16 decembrie 2014, decizia de stabilire a componenței Comitetului
                  2
                pentru a respecta numărul maxim de 350 de membri prevăzut în tratat. Ca urmare a acestei decizii, componența delegațiilor din Estonia, Cipru și Luxemburg a fost redusă cu câte un loc.

               Actualul mandat al Comitetului se va încheia la data de 25 ianuarie 2020. Prin urmare, Consiliul trebuie să adopte în timp util decizia privind componența Comitetului, înainte de a lansa procedura de reînnoire a mandatului Comitetului Regiunilor pentru perioada 2020-2025.

               Ca urmare a retragerii Regatului Unit din Uniunea Europeană la 30 martie 2019, vor rămâne 24 de locuri vacante în cadrul Comitetului.

               Comisia este de părere că ar trebui să se mențină, în măsura posibilului, echilibrul existent în prezent în componența Comitetului, acesta fiind rezultatul mai multor conferințe interguvernamentale succesive.

               Prin urmare, se propune să se restituie Estoniei, Ciprului și Luxemburgului cele trei locuri pierdute în urma ultimei decizii de stabilire a componenței Comitetului și să se păstreze
                  restul locurile vacante ca rezervă pentru eventualele extinderi viitoare. Prin urmare,
                  în perioada 2020-2025, Comitetul ar urma să fie compus din 329 de membri.

               •Coerența cu dispozițiile existente în domeniul de politică vizat

                  N/A

               •Coerența cu alte politici ale Uniunii

               Comisia adoptă prezenta propunere în paralel cu propunerea privind componența Comitetului Economic și Social. Trebuie menținut paralelismul cu privire la repartizarea numărului de membri între statele membre în cele două comitete.

               Tratatul nu conține dispoziții privind metoda de stabilire a componenței Comitetului Economic și Social sau a componenței Comitetului Regiunilor, în limitele numărului maxim de 350 de membri. Această situație este diferită de cea a Parlamentului European, a cărui componență este stabilită la articolul 14 alineatul (2) din Tratatul privind Uniunea Europeană. În timp ce Parlamentul este alcătuit din reprezentanți aleși în mod direct de cetățenii Uniunii, Comitetul este format din reprezentanți ai colectivităților regionale și locale [articolul 300 alineatul (3) din TFUE]. Prin urmare, principala preocupare ar trebui să fie nu stabilirea unui raport direct între numărul de membri ai Comitetului și dimensiunea populației fiecărui stat membru, ci asigurarea faptului că punctul de vedere al colectivităților regionale și locale se face auzit în cadrul Comitetului.

               Comunicarea „Principiile subsidiarității și proporționalității: consolidarea rolului lor în elaborarea politicilor UE”
                  3
                prezintă modalitățile prin care se poate asigura faptul că autoritățile locale și regionale și organizațiile acestora se pot implica mai eficient în elaborarea și punerea în aplicare a politicilor Uniunii și consideră că, din acest punct de vedere, Comitetului Regiunilor îi revine un rol important.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

               Propunerea se bazează pe articolul 305 din TFUE, care prevede că decizia de stabilire a componenței Comitetului se adoptă de către Consiliu, care hotărăște în unanimitate.

               •Subsidiaritatea (în cazul competențelor neexclusive)

                  N/A

               •Proporționalitatea

                  N/A

               •Alegerea instrumentului

                  Articolul 305 paragraful al doilea din TFUE prevede că Consiliul, hotărând în unanimitate, la propunerea Comisiei, adoptă o decizie de stabilire a componenței Comitetului.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluările ex post/verificarea adecvării legislației existente

                  N/A

               •Consultările cu părțile interesate

                  Pentru pregătirea prezentei propuneri, Comisia a purtat un dialog strâns cu reprezentanții statelor membre și a organizat mai multe reuniuni cu aceștia. Comitetul a transmis Comisiei recomandarea sa, bazată pe decizia Biroului său din 3 iulie 2018
                     4
                  , de a se restitui cele trei locuri Estoniei, Ciprului și Luxemburgului și de a nu se redistribui celelalte locuri vacante, fixându-se astfel la 329 numărul total al membrilor pentru mandatul 2020-2025.

               •Obținerea și utilizarea cunoștințelor de specialitate

                  N/A

               •Evaluarea impactului

                  Prezenta propunere nu este însoțită de o evaluare a impactului specifică, întrucât nu se preconizează că va avea un impact semnificativ mai larg din punct de vedere economic, social și de mediu.

               •Adecvarea reglementărilor și simplificarea

                  N/A

               •Drepturile fundamentale

                  N/A

               4.IMPLICAȚIILE BUGETARE

                  Reducerea numărului de locuri în urma retragerii Regatului Unit din Uniunea Europeană ar putea avea ca efect diminuarea bugetului general al Comitetului.

               5.ALTE ELEMENTE

               •Planurile de punere în aplicare și măsurile de monitorizare, evaluare și raportare

                  N/A

               •Documente explicative (în cazul directivelor)

                  N/A

               •Intrarea în vigoare

               Comisia propune Consiliului să amâne aplicarea prezentei decizii până în ziua următoare expirării mandatului actual al Comitetului.

               2018/0401 (NLE)

               Propunere de

               DECIZIE A CONSILIULUI

               cu privire la stabilirea componenței Comitetului Regiunilor

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 305,

               având în vedere propunerea Comisiei Europene,

               întrucât:

               (1)Articolul 300 din tratat stabilește normele de stabilire a componenței
                  Comitetului Regiunilor.

               (2)Decizia (UE) nr. 2014/930 a Consiliului
                  5
                a adaptat componența
                  Comitetului Regiunilor în urma aderării Croației. Pentru a se remedia discrepanța dintre numărul maxim de membri stabilit prin tratat și numărul de membri rezultat în urma aderării Croației, Estonia, Cipru și Luxemburg au pierdut fiecare un loc.

               (3)Preambulul la Decizia 2014/930/UE prevede că aceasta trebuie revizuită în timp util pentru mandatul Comitetului care începe în 2020.

               (4)La 3 iulie 2018, Comitetul Regiunilor a adoptat recomandări adresate Comisiei și Consiliului cu privire la viitoarea sa componență
                  6
               .

               (5)Ar trebui să se păstreze, pe cât posibil, echilibrul existent în prezent în componența Comitetului Regiunilor, acesta fiind rezultatul mai multor conferințe interguvernamentale succesive.

               (6)Dată fiind retragerea Regatului Unit din Uniunea Europeană, rămân 24 de locuri vacante în cadrul Comitetului. În consecință, se poate restabili echilibrul în materie de alocare a locurilor care exista înainte de adoptarea Deciziei (UE) 2014/930 a Consiliului,

               ADOPTĂ PREZENTA DECIZIE:

               Articolul 1

               Numărul membrilor Comitetului Regiunilor se stabilește după cum urmează:

               Belgia
                     12

               Bulgaria
                     12

               Republica Cehă
                     12

               Danemarca
                     9

               Germania
                     24

               Estonia
                     7

               Irlanda
                     9

               Grecia
                     12

               Spania
                     21

               Franța
                     24

               Croația
                     9

               Italia
                     24

               Cipru
                     6

               Letonia
                     7

               Lituania
                     9

               Luxemburg
                     6

               Ungaria
                     12

               Malta
                     5

               Țările de Jos
                     12

               Austria
                     12

               Polonia
                     21

               Portugalia
                     12

               România
                     15

               Slovenia
                     7

               Slovacia
                     9

               Finlanda
                     9

               Suedia
                     12.

               Articolul 2

               Prezenta decizie intră în vigoare în a douăzecea zi de la data publicării în Jurnalul Oficial
                  al Uniunii Europene.

               Se aplică de la 26 ianuarie 2020.

               Articolul 3

               Prezenta decizie se adresează statelor membre.

               Adoptată la Bruxelles,

                     Pentru Consiliu,

                     Președintele

                     (1)

                        Actul privind condițiile de aderare a Republicii Croația, precum și adaptările la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice (JO L 112, 24.4.2012, p. 6-110).

                     (2)

                        Decizia 2014/930/UE a Consiliului, JO L 365, 19.12.2014, p. 143-144.

                     (3)

                        COM(2018) 703 final, adoptată la 23 octombrie 2018.

                     (4)

                        Scrisoarea președintelui Comitetului către Comisie din 27 iulie 2018.

                     (5)

                        Decizia 2014/930/UE a Consiliului, JO L 365, 19.12.2014, p. 143-144.

                     (6)

                        Decizia Biroului Comitetului Regiunilor din 3 iulie 2018.


               COMISIA EUROPEANĂ
            Bruxelles, 31.1.2019
            COM(2019) 32 final
            2019/0022(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE, referitor la o modificare a anexei IX (Servicii financiare) la Acordul privind SEE[Regulamentul privind piețele instrumentelor financiare (MiFIR) și Directiva MiFID II]
            (Text cu relevanță pentru SEE)

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Propunerea de decizie a Comitetului mixt al SEE (anexată la propunerea de decizie a Consiliului) vizează modificarea anexei IX (Servicii financiare) la Acordul privind SEE, în vederea încorporării Regulamentului privind piețele instrumentelor financiare (MiFiR) și a Directivei privind piețele instrumentelor financiare (MiFID II)
                     1
                   în Acordul privind SEE.

               Adaptările incluse în proiectele de decizii anexate ale Comitetului mixt al SEE depășesc ceea ce poate fi considerat a reprezenta simple adaptări tehnice în sensul Regulamentului (CE) nr. 2894/94 al Consiliului. Prin urmare, poziția Uniunii este stabilită de Consiliu.

               •Coerența cu dispozițiile existente în domeniul de politică vizat

               Proiectul anexat de decizie a Comitetului mixt al SEE extinde politica deja existentă a UE la statele AELS care fac parte din SEE (Norvegia, Islanda și Liechtenstein).

               •Coerența cu alte politici ale Uniunii

               Extinderea acquis-ului UE la statele AELS care fac parte din SEE, prin încorporarea acestuia în Acordul privind SEE, se realizează în conformitate cu obiectivele și principiile acestui acord, care vizează instituirea unui Spațiu Economic European dinamic și omogen, bazat pe norme comune și pe condiții egale în materie de concurență.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

               Actele legislative care urmează să fie încorporate în Acordul privind SEE se întemeiază pe articolul 114 din Tratatul privind funcționarea Uniunii Europene.

               Articolul 1 alineatul (3) din Regulamentul (CE) nr. 2894/94 al Consiliului
                  2
                privind normele de punere în aplicare a Acordului privind SEE prevede stabilirea de către Consiliu, pe baza unei propuneri a Comisiei, a poziției care urmează să fie adoptată în numele Uniunii cu privire la astfel de decizii.

               SEAE, în cooperare cu serviciile Comisiei, prezintă proiectele de decizii ale Comitetului mixt al SEE în vederea adoptării de către Consiliu ca poziție a Uniunii. SEAE speră să le poată prezenta în cel mai scurt timp posibil în cadrul Comitetului mixt al SEE.

               •Subsidiaritatea (în cazul competențelor neexclusive)

               Propunerea respectă principiul subsidiarității din motivul expus mai jos.

               Obiectivul prezentei propuneri, și anume asigurarea omogenității pieței interne, nu poate fi realizat în mod suficient de către statele membre și, prin urmare, având în vedere efectele sale, poate fi mai bine realizat la nivelul Uniunii.

               Procesul de încorporare a acquis-ului UE în Acordul privind SEE se desfășoară în conformitate cu Regulamentul (CE) nr. 2894/94 al Consiliului din 28 noiembrie 1994 referitor la normele de punere în aplicare a Acordului privind Spațiul Economic European, care confirmă abordarea adoptată.

               •Proporționalitatea

               În conformitate cu principiul proporționalității, prezenta propunere nu depășește ceea ce este necesar pentru atingerea obiectivului propus.

               •Alegerea instrumentului

               În conformitate cu articolul 98 din Acordul privind SEE, instrumentul ales este o decizie a Comitetului mixt al SEE. Comitetul mixt al SEE asigură punerea în aplicare și funcționarea eficace a Acordului privind SEE. În acest scop, acesta ia decizii în cazurile prevăzute de Acordul privind SEE.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               Nu se aplică.

               4.IMPLICAȚIILE BUDGETARE

               Nu există implicații bugetare preconizate ca urmare a încorporării regulamentului menționat anterior în Acordul privind SEE.

               5.ALTE ELEMENTE

               •Explicarea detaliată a dispozițiilor specifice ale propunerii

               Articolele 11-13, articolul 41 alineatul (2) – Evaluarea prudențială a achizitorilor potențiali nerezidenți (Declarația comună privind decizia Comitetului mixt) și clauza națiunii celei mai favorizate pentru firmele din SEE [adaptarea (f) referitoare la Directiva 2014/65/UE]

               Acordul privind SEE nu vizează, în principiu, să reglementeze relațiile părților contractante cu țările terțe (a se vedea în special considerentul 16 din preambulul la Acordul privind SEE). Acordul privind SEE nu prevede liberalizarea fluxurilor de capital și nici nu acordă drepturi privind libertatea de stabilire sau participarea la capitalul firmelor în ceea ce privește nerezidenții (a se vedea articolele 31 și 34, 40 și 124 din Acordul privind SEE).

               Prin urmare, Declarația comună privind decizia Comitetului mixt prevede că părțile contractante convin că încorporarea Directivei 2014/65/UE în Acordul privind SEE nu aduce atingere normelor naționale cu aplicare generală privind examinarea din motive de securitate și de ordine publică a investițiilor străine directe.

               În plus, adaptarea (f) clarifică faptul că firmele din țări terțe nu pot fi tratate mai favorabil decât firmele din SEE atunci când sunt autorizate de o autoritate națională sau sectorială competentă (ANC) din SEE.Derogările pentru instrumentele de capitaluri proprii [adaptarea (g) referitoare la Regulamentul (UE) nr. 600/2014]

               Articolul 4 alineatul (4) din MiFIR prevede că ESMA monitorizează aplicarea derogărilor acordate de ANC și prezintă Comisiei un raport anual. Întrucât ESMA va avea, de asemenea, competența de a monitoriza aplicarea derogărilor în statele AELS care fac parte din SEE, adaptarea (g) punctul (i) garantează că ESMA prezintă, de asemenea, raportul său anual Autorității AELS de Supraveghere, pentru a-i permite acesteia să își îndeplinească funcția de supraveghere în temeiul articolului 109 din Acordul privind SEE.

                  În plus, data-limită pentru derogările acordate de ANC din statele AELS care fac parte din SEE în temeiul legislației în vigoare anterior MiFIR și care urmează să fie revizuite de ESMA înainte de 3 ianuarie 2019 în conformitate cu articolul 4 alineatul (7) din MiFIR, este modificată prin adaptarea (g) punctul (ii) pentru a reflecta data intrării în vigoare a MiFIR în contextul SEE.

               Notificările privind neparticiparea transmise de locurile de tranzacționare [adaptarea (i) referitoare la Regulamentul (UE) nr. 600/2014]

               În temeiul articolului 36 alineatul (5) din MiFIR, un loc de tranzacționare notifică ESMA și ANC competentă în cazul său dacă nu dorește să aibă obligații în temeiul articolului 36 pentru instrumentele financiare derivate tranzacționate la bursă.

               În ceea ce privește locurile de tranzacționare din statele AELS care fac parte din SEE, Autoritatea AELS de Supraveghere este autoritatea de supraveghere competentă și primește notificările acestora. Prin urmare, adaptarea (i) punctul (i) modifică textul articolului 36 alineatul (5) din MiFIR în acest sens.

                  Pentru a garanta transparența informațiilor privind extinderea pieței interne pentru toți operatorii din SEE, adaptarea (i) punctul (ii) prevede că ESMA include, de asemenea, notificările primite de Autoritatea AELS de Supraveghere în lista sa destinată publicării.

               Obligația de a acorda licențe pentru noi valori de referință [adaptarea (j) referitoare la Regulamentul (UE) nr. 600/2014]

               În conformitate cu articolul 7 din Acordul privind SEE, numai actele care au fost încorporate în Acordul privind SEE sunt obligatorii pentru statele AELS care fac parte din SEE. Prin urmare, obligația de a acorda licențe pentru noile valorile de referință elaborate după data intrării în vigoare a MiFIR, se poate aplica numai de la data intrării în vigoare a deciziei Comitetului mixt care încorporează obligația respectivă în Acordul privind SEE. Adaptarea (j) punctul (i) modifică textul articolul 37 alineatul (2) în acest sens.

                  În plus, adaptarea (j) punctul (ii) modifică trimiterile la articolele 101 și 102 din TFUE privind normele în materie de concurență pentru a indica articolele 53 și 54 din Acordul privind SEE, care constituie cadrul juridic comun de referință între părțile contractante la Acordul privind SEE.

               2019/0022 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt al SEE, referitor la o modificare a anexei IX (Servicii financiare)
                  la Acordul privind SEE

                  [Regulamentul privind piețele instrumentelor financiare (MiFIR) și Directiva MiFID II]

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 114, coroborat cu articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  3
               , în special articolul 1 alineatul (3),

               având în vedere propunerea Comisiei Europene,

               întrucât:

               (1)Acordul privind Spațiul Economic European
                  4
                („Acordul privind SEE”) a intrat în vigoare la 1 ianuarie 1994.

               (2)În temeiul articolului 98 din Acordul privind SEE, Comitetul mixt al SEE poate decide să modifice, printre altele, anexa IX la Acordul privind SEE, care conține dispoziții referitoare la serviciile financiare.

               (3)Regulamentul (UE) nr. 600/2014 al Parlamentului European și al Consiliului
                  5
                și Directiva 2014/65/UE a Parlamentului European și a Consiliului
                  6
                urmează să fie încorporate în Acordul privind SEE.

               (4)Prin urmare, anexa IX la Acordul privind SEE ar trebui modificată în consecință.

               (5)Poziția Uniunii în cadrul Comitetului mixt al SEE ar trebui, prin urmare, să se bazeze pe proiectul de decizie anexat,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul Comitetului mixt al SEE, cu privire la propunerea de modificare a anexei IX (Servicii financiare) la Acordul privind SEE se bazează pe proiectele de decizii ale Comitetului mixt al SEE anexate la prezenta decizie.

               Articolul 2

               Prezenta decizie intră în vigoare la data adoptării sale.

               Adoptată la Bruxelles,

                     Pentru Consiliu,

                     Președintele

                     (1)

                        Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012, astfel cum a fost rectificat prin JO L 270, 15.10.2015, p. 4, JO L 187, 12.7.2016, p. 30 și JO L 278, 27.10.2017, p. 54.Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE, astfel cum a fost rectificată prin JO L 188, 13.7.2016, p. 28, JO L 273, 8.10.2016, p. 35 și JO L 64, 10.3.2017, p. 116.

                     (2)

                        JO L 305, 30.11.1994, p. 6-8.

                     (3)

                        JO L 305, 30.11.1994, p. 6.

                     (4)

                        JO L 1, 3.1.1994, p. 3.

                     (5)

                        Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012, astfel cum a fost rectificat prin JO L 270, 15.10.2015, p. 4, JO L 187, 12.7.2016, p. 30 și JO L 278, 27.10.2017, p. 54.

                     (6)

                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE, astfel cum a fost rectificată prin JO L 188, 13.7.2016, p. 28, JO L 273, 8.10.2016, p. 35 și JO L 64, 10.3.2017, p. 116.

    ---documentbreak---

               COMISIA EUROPEANĂ
            Bruxelles, 31.1.2019
            COM(2019) 32 final
            ANEXĂ
            la
            Propunerea de decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului mixt al SEE, referitor la o modificare a anexei IX (Servicii financiare) la Acordul privind SEE[Regulamentul privind piețele instrumentelor financiare (MiFIR) și Directiva MiFID II]

               ANEXĂ

               DECIZIA NR. ... A COMITETULUI MIXT AL SEE

               din

               de modificare a anexei IX (Servicii financiare) la Acordul privind SEE

               COMITETUL MIXT AL SEE,

               având în vedere Acordul privind Spațiul Economic European (denumit în continuare „Acordul privind SEE”), în special articolul 98,

               întrucât:

               (1)Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012
                  1
               , astfel cum a fost rectificat prin JO L 270, 15.10.2015, p. 4, JO L 187, 12.7.2016, p. 30 și JO L 278, 27.10.2017, p. 54, urmează să fie încorporat în Acordul privind SEE.

               (2)Regulamentul (UE) 2016/1033 al Parlamentului European și al Consiliului din 23 iunie 2016 de modificare a Regulamentului (UE) nr. 600/2014 privind piețele instrumentelor financiare, a Regulamentului (UE) nr. 596/2014 privind abuzul de piață și a Regulamentului (UE) nr. 909/2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare
                  2
                urmează să fie încorporat în Acordul privind SEE.

               (3)Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE
                  3
               , astfel cum a fost rectificată prin JO L 188, 13.7.2016, p. 28, JO L 273, 8.10.2016, p. 35 și JO L 64, 10.3.2017, p. 116, urmează să fie încorporată în Acordul privind SEE.

               (4)Directiva (UE) 2016/1034 a Parlamentului European și a Consiliului din 23 iunie 2016 de modificare a Directivei 2014/65/UE privind piețele instrumentelor financiare
                  4
                urmează să fie încorporată în Acordul privind SEE.

               (5)Directiva 2014/65/UE abrogă Directiva 2004/39/CE a Parlamentului European și a Consiliului
                  5
               , care este încorporată în Acordul privind SEE și care urmează să fie abrogată în consecință, în temeiul Acordului privind SEE.

               (6)Regulamentul (UE) nr. 600/2014 al Parlamentului European și al Consiliului prevede cazurile în care Autoritatea Bancară Europeană (ABE) și Autoritatea Europeană pentru Valori Mobiliare și Piețe (ESMA) pot interzice sau restricționa temporar anumite activități financiare și stabilește condițiile în care pot fi luate astfel de măsuri, în conformitate cu articolul 9 alineatul (5) din Regulamentul (UE) nr. 1093/2010 al Parlamentului European și al Consiliului
                  6
                și, respectiv, din Regulamentul (UE) nr. 1095/2010 al Parlamentului European și al Consiliului
                  7
               . În sensul Acordului privind SEE, aceste competențe trebuie să fie exercitate de către Autoritatea AELS de Supraveghere în ceea ce privește statele AELS, în conformitate cu punctele 31g și 31i din anexa IX la Acordul privind SEE și în condițiile prevăzute în acestea. Pentru a asigura integrarea, în cadrul procesului, a expertizei ABE și a ESMA, precum și coerența dintre cei doi piloni ai SEE, astfel de decizii ale Autorității AELS de Supraveghere vor fi adoptate pe baza proiectelor elaborate de ABE sau de ESMA, după caz. Se vor menține astfel principalele avantaje ale unei supravegheri asigurate de către o autoritate unică. Părțile contractante convin asupra faptului că prezenta decizie pune în aplicare acordul reflectat în concluziile
                  8
                miniștrilor finanțelor și economiei din UE și din statele AELS care fac parte din SEE din 14 octombrie 2014 privind încorporarea regulamentelor UE de instituire a autorităților europene de supraveghere în Acordul privind SEE.

               (7)Prin urmare, anexa IX la Acordul privind SEE ar trebui modificată în consecință,

               ADOPTĂ PREZENTA DECIZIE:

               Articolul 1

               Anexa IX la Acordul privind SEE se modifică după cum urmează:

               1.La punctul 13b (Directiva 2002/92/CE a Parlamentului European și a Consiliului) se adaugă următorul text:

               „, astfel cum a fost modificată prin:

               -32014 L 0065: Directiva 2014/65/UE a Parlamentului European și a Consiliului din 15 mai 2014 (JO L 173, 12.6.2014, p. 349), astfel cum a fost rectificată prin JO L 188, 13.7.2016, p. 28, JO L 273, 8.10.2016, p. 35 și JO L 64, 10.3.2017, p. 116.”

               2.Textul de la punctul 31ba (Directiva 2004/39/CE a Parlamentului European și a Consiliului) se înlocuiește cu următorul text:

               „32014 L 0065: Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349), astfel cum a fost rectificată prin JO L 188, 13.7.2016, p. 28, JO L 273, 8.10.2016, p. 35 și JO L 64, 10.3.2017, p. 116, astfel cum a fost modificată prin:

               -32016 L 1034: Directiva (UE) 2016/1034 a Parlamentului European și a Consiliului din 23 iunie 2016 (JO L 175, 30.6.2016, p. 8).

               În sensul prezentului acord, dispozițiile directivei se citesc cu următoarele adaptări:

               (a)Fără a se aduce atingere dispozițiilor din Protocolul 1 la prezentul acord, cu excepția cazului în care se prevede altfel în prezentul acord, termenii «stat membru (state membre)» și «autorități competente» se interpretează ca incluzând, pe lângă înțelesul lor din directivă, statele AELS și, respectiv, autoritățile lor competente.

               (b)Trimiterile la «membrii SEBC» se interpretează ca incluzând, pe lângă înțelesul lor din directivă, băncile centrale naționale ale statelor AELS.

               (c)Trimiterile din directivă la alte acte sunt considerate relevante în măsura și sub forma în care actele respective sunt încorporate în acord.

               (d)La articolul 3 alineatul (2), în ceea ce privește statele AELS, cuvintele «2 iulie 2014» se citesc «data intrării în vigoare a Deciziei nr. …/… din … a Comitetului mixt al SEE [prezenta decizie]», iar cuvintele «3 iulie 2019» se citesc «timp de cinci ani de la această dată».

               (e)La articolul 16 alineatul (11), în ceea ce privește statele AELS, cuvintele «2 iulie 2014» se citesc «data intrării în vigoare a Deciziei nr. …/… din … a Comitetului mixt al SEE [prezenta decizie]».

               (f)La articolul 41 alineatul (2), cuvântul «Uniune» se înlocuiește cu cuvântul «SEE».

               (g)La articolul 57:

               (i)la al doilea paragraf de la alineatul (5), cuvintele «aceasta adoptă măsuri» sunt înlocuite cu cuvintele «ESMA sau, după caz, Autoritatea AELS de Supraveghere adoptă măsuri»;

               (ii)la alineatul (6), cuvintele «sau, după caz, Autoritatea AELS de Supraveghere» se introduc după cuvântul «ESMA».

               (h)La literele (f) și (g) de la articolul 70 alineatul (6), în ceea ce privește statele AELS, cuvintele «2 iulie 2014» se citesc «data intrării în vigoare a Deciziei nr. …/… din … a Comitetului mixt al SEE [prezenta decizie]».

               (i)La articolul 79:

               (i)la al doilea paragraf de la alineatul (1), cuvintele «sau, după caz, Autoritatea AELS de Supraveghere» se introduc după cuvântul «ESMA»;

               (ii)la al cincilea paragraf de la alineatul (1), cuvintele «, Autorității AELS de Supraveghere» se introduc după cuvintele «Comisiei, ESMA».

               (j)La articolele 81 alineatul (5), 82 alineatul (2) și 87 alineatul (1), cuvintele «sau, după caz, Autoritatea AELS de supraveghere» se introduc după cuvântul «ESMA».

               (k)La articolul 86, cuvintele «ESMA, care» se înlocuiesc cu cuvintele «ESMA. ESMA sau, după caz, Autoritatea AELS de Supraveghere».

               (l)La articolul 95 alineatul (1), în ceea ce privește statele AELS, cuvintele «3 ianuarie 2018» se citesc «data intrării în vigoare a Deciziei nr. …/… din … a Comitetului mixt al SEE [prezenta decizie]».”

               3.Textul de la punctul 31baa (eliminat) se înlocuiește cu următorul text:

               „32014 R 0600: Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentul (UE) nr. 648/2012 (JO L 173, 12.6.2014, p. 84), astfel cum a fost rectificat prin JO L 270, 15.10.2015, p. 4, JO L 187, 12.7.2016, p. 30 și JO L 278, 27.10.2017, p. 54, astfel cum a fost modificat prin:

               -32016 R 1033: Regulamentul (UE) 2016/1033 al Parlamentului European și al Consiliului din 23 iunie 2016 (JO L 175, 30.6.2016, p. 1).

               În sensul prezentului acord, dispozițiile regulamentului se citesc cu următoarele adaptări:

               (a)Fără a se aduce atingere dispozițiilor din Protocolul 1 la prezentul acord, cu excepția cazului în care se prevede altfel în prezentul acord, termenii «stat membru (state membre)» și «autorități competente» se interpretează ca incluzând, pe lângă înțelesul lor din regulament, statele AELS și, respectiv, autoritățile lor competente.

               (b)Trimiterile la membrii SEBC se interpretează ca incluzând, pe lângă înțelesul lor din regulament, băncile centrale naționale ale statelor AELS.

               (c)În afara cazului în care se prevede altfel în prezentul acord, Autoritatea Bancară Europeană (ABE) sau Autoritatea Europeană pentru Valori Mobiliare și Piețe (ESMA), după caz, și Autoritatea AELS de Supraveghere cooperează, fac schimb de informații și se consultă reciproc în scopul regulamentului, în special înainte de a întreprinde orice acțiune.

               (d)trimiterile la alte acte din regulament sunt considerate relevante în măsura și sub forma în care actele respective sunt încorporate în acord;

               (e)Trimiterile la competențele ESMA în temeiul articolului 19 din Regulamentul (UE) nr. 1095/2010 al Parlamentului European și al Consiliului din regulament se interpretează ca referindu-se, în cazurile prevăzute la punctul 31i din prezenta anexă și în conformitate cu acesta, la competențele Autorității AELS de Supraveghere în ceea ce privește statele AELS.

               (f)La articolul 1 alineatul (1) litera (e):

               (i)în ceea ce privește statele AELS, cuvintele «autorităților competente, ale ESMA și ale ABE» se citesc „autorităților competente și ale Autorității AELS de Supraveghere»;

               (ii)cuvintele «sau, în ceea ce privește statele AELS, ale Autorității AELS de Supraveghere» se introduc după cuvintele «competențele ESMA».

               (g)La articolul 4:

               (i)la alineatul (4), cuvintele «și Autorității AELS de Supraveghere» se introduc după cuvântul «Comisiei»;

               (ii)la alineatul (7), cuvintele «sau, în ceea ce privește derogările acordate de autoritățile competente ale statelor AELS, înainte de data intrării în vigoare a Deciziei nr. …/… din … a Comitetului mixt al SEE [prezenta decizie]» se introduc după cuvintele «3 ianuarie 2018».

               (h)La articolele 7 alineatul (1), 9 alineatul (2), 11 alineatul (1) și 19 alineatul (1), cuvintele «și Autorității AELS de Supraveghere» se introduc după cuvântul «Comisiei».

               (i)La articolul 36 alineatul (5):

               (i)la prima și la a doua teză, în ceea ce privește statele AELS, cuvântul «ESMA» se citește «Autoritatea AELS de Supraveghere»;

               (ii)cuvintele «și include în listă toate notificările primite de Autoritatea AELS de Supraveghere» se introduc după cuvintele «ESMA publică lista tuturor notificărilor pe care le primește».

               (j)La articolul 37 alineatul (2):

               (i)în ceea ce privește Statele AELS, cuvintele «3 ianuarie 2018» se citesc «data intrării în vigoare a Deciziei nr. …/… din … a Comitetului mixt al SEE [prezenta decizie]»;

               (ii)cuvintele «articolelor 101 și 102 din TFUE» se înlocuiesc cu cuvintele «articolelor 53 și 54 din Acordul privind SEE».

               (k)La articolul 40:

               (i)în ceea ce privește statele AELS, la alineatele (1)-(4), (6) și (7), cuvântul «ESMA» se citește «Autoritatea AELS de Supraveghere»;

               (ii)în ceea ce privește statele AELS, la alineatul (2), cuvintele «dreptului Uniunii» se citesc «Acordului privind SEE»;

               (iii)la alineatul (3), cuvintele «după consultarea cu organismele publice» se înlocuiesc cu cuvintele «după consultarea de către ESMA a organismelor publice»;

               (iv)la alineatul (3), cuvintele «fără emiterea avizului prevăzut» se înlocuiesc cu cuvintele «fără emiterea de către ESMA a avizului prevăzut»;

               (v)la alineatul (5), cuvintele «fiecare decizie de a lua măsuri» se înlocuiesc cu cuvintele «fiecare dintre deciziile sale de a lua măsuri»;

               (vi)la alineatul (5), cuvintele «. Autoritatea AELS de Supraveghere publică pe site-ul său de internet o notificare privind fiecare dintre deciziile sale de a lua orice măsură în temeiul prezentului articol. O trimitere la publicarea notificării de către Autoritatea AELS de Supraveghere este publicată pe site-ul de internet al ESMA» se introduc după cuvintele «prezentului articol».

               (l)La articolul 41:

               (i)în ceea ce privește statele AELS, la alineatele (1)-(4), (6) și (7), cuvântul «ABE» se citește «Autoritatea AELS de Supraveghere»;

               (ii)în ceea ce privește statele AELS, la alineatul (2), cuvintele «dreptului Uniunii» se citesc «Acordului privind SEE»;

               (iii)la alineatul (3), cuvintele «fără emiterea avizului prevăzut» se înlocuiesc cu cuvintele «fără emiterea de către ABE a avizului prevăzut»;

               (iv)la alineatul (5), cuvintele «fiecare decizie de a lua măsuri» se înlocuiesc cu cuvintele «fiecare dintre deciziile sale de a lua măsuri»;

               (v)la alineatul (5), cuvintele «. Autoritatea AELS de Supraveghere publică pe site-ul său de internet o notificare privind fiecare dintre deciziile sale de a lua orice măsură în temeiul prezentului articol. O trimitere la publicarea notificării de către Autoritatea AELS de Supraveghere este publicată pe site-ul de internet al ABE» se introduc după cuvintele «prezentului articol».

               (m)La articolul 45:

               (i)la alineatul (1), cuvintele «sau, în ceea ce privește statele AELS, Autoritatea AELS de Supraveghere» se introduc după cuvântul «ESMA»;

               (ii)la alineatele (2), (4), (5), (8) și (9) și la primul paragraf de la alineatul (3), cuvintele «sau, după caz, Autoritatea AELS de Supraveghere» se introduc după cuvântul «ESMA»;

               (iii)la al doilea și la al treilea paragraf de la alineatul (3), cuvintele «sau, după caz, de a pregăti proiecte pentru Autoritatea AELS de Supraveghere» se introduc după cuvintele «înainte de a lua orice măsuri»;

               (iv)la alineatul (6), cuvintele «toate deciziile» se citesc «fiecare dintre deciziile sale»;

               (v)la alineatul (6), cuvintele «. Autoritatea AELS de Supraveghere publică pe site-ul său de internet o notificare privind fiecare dintre deciziile sale de impunere sau reînnoire a măsurilor menționate la alineatul (1) litera (c). O trimitere la publicarea notificării de către Autoritatea AELS de Supraveghere este publicată pe site-ul de internet al ESMA» se introduc după cuvintele «alineatul (1) litera (c)»;

               (vi)la alineatul (7), cuvintele «pe site-ul de internet al ESMA sau, în ceea ce privește măsurile luate de Autoritatea AELS de Supraveghere, în momentul publicării pe site-ul de internet al Autorității AELS de Supraveghere,» se introduc după cuvintele «în momentul publicării anunțului».”

               4.La punctul 31bc [Regulamentul (UE) nr. 648/2012 al Parlamentului European și al Consiliului] se adaugă următoarea liniuță:

               „-32014 R 0600: Regulamentul (UE) nr. 600/2014 al Parlamentului European și al Consiliului din 15 mai 2014 (JO L 173, 12.6.2014, p. 84), astfel cum a fost rectificat prin JO L 270, 15.10.2015, p. 4, JO L 187, 12.7.2016, p. 30 și JO L 278, 27.10.2017, p. 54.”

               Articolul 2

               Textele din Regulamentul (UE) nr. 600/2014, astfel cum a fost rectificat prin JO L 270, 15.10.2015, p. 4, JO L 187, 12.7.2016, p. 30 și JO L 278, 27.10.2017, p. 54, și din Regulamentul (UE) 2016/1033, precum și din Directiva 2014/65/UE, astfel cum a fost rectificată prin JO L 188, 13.7.2016, p. 28, JO L 273, 8.10.2016, p. 35, și JO L 64, 10.3.2017, p. 116, și din Directiva (UE) 2016/1034 în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.

               Articolul 3

               Prezenta decizie intră în vigoare în ziua următoare datei la care s-a efectuat ultima notificare în temeiul articolului 103 alineatul (1) din Acordul privind SEE*.

                  9Articolul 4

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles,

                     Pentru Comitetul mixt al SEE,

                     Președintele

                     Secretarii
                     Comitetului mixt al SEE

               Declarația comună a părților contractante

               privind Decizia nr. [...] care încorporează Directiva 2014/65/UE în Acordul privind SEE

               [pentru adoptare odată cu decizia și pentru publicare în JO]

               Părțile contractante convin că încorporarea în Acordul privind SEE a Directivei 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE nu aduce atingere normelor naționale cu aplicare generală privind examinarea din motive de securitate și de ordine publică a investițiilor străine directe.

                     (1)

                        JO L 173, 12.6.2014, p. 84.

                     (2)

                        JO L 175, 30.6.2016, p. 1.

                     (3)

                        JO L 173, 12.6.2014, p. 349.

                     (4)

                        JO L 175, 30.6.2016, p. 8.

                     (5)

                        JO L 145, 30.4.2004, p. 1.

                     (6)

                        JO L 331, 15.12.2010, p. 12.

                     (7)

                        JO L 331, 15.12.2010, p. 84.

                     (8)

                        Concluziile miniștrilor finanțelor și economiei din UE și din SEE-AELS, 14178/1/14 REV 1.

                     (9)
                  *
                        [Nu au fost semnalate obligații constituționale.] [Au fost semnalate obligații constituționale.]


               COMISIA EUROPEANĂ
            Bruxelles, 22.2.2019
            COM(2019) 105 final
            2019/0055(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul comitetului mixt instituit prin Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte, în legătură cu adoptarea regulamentului de procedură al comitetului mixt

               EXPUNERE DE MOTIVE

               1.OBIECTUL PROPUNERII

                  Propunerea se referă la decizia de stabilire a poziției care urmează să fie adoptată în numele Uniunii în cadrul comitetului mixt instituit prin Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte, în legătură cu adoptarea preconizată a unei decizii privind regulamentul de procedură al comitetului mixt.

               2.CONTEXTUL PROPUNERII

               2.1.Acordul de parteneriat strategic UE-Japonia

               Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte (denumit în continuare „acordul”) urmărește să consolideze parteneriatul dintre UE și statele sale membre și Japonia și să aprofundeze și să consolideze cooperarea bilaterală privind chestiuni de interes reciproc, reflectând valorile și principiile comune. Acest lucru se va realiza prin măsuri precum intensificarea dialogului la nivel înalt. Acordul va crea un cadru coerent și obligatoriu din punct de vedere juridic pentru relațiile UE cu Japonia. Acordul a fost semnat la 17 iulie 2018 la Tokyo și se aplică, provizoriu, începând cu 1 februarie 2019.

               2.2.Comitetul mixt

               Comitetul mixt este instituit prin articolul 42 din acord. Principala sa sarcină este de a coordona parteneriatul global care se bazează pe acord și de a asigura buna funcționare și punerea în aplicare eficace a acordului. Printre celelalte funcții ale comitetului mixt se numără: constituirea unui forum pentru a explica orice modificări relevante ale politicilor, ale programelor sau ale competențelor relevante pentru acord; deciderea cu privire la noi domenii de cooperare care nu figurează în acord, cu condiția ca acestea să corespundă obiectivelor acordului; și încercarea de a soluționa litigiile care ar putea decurge din interpretarea, aplicarea sau punerea în aplicare a acordului.

               Comitetul mixt trebuie să formuleze recomandări și să adopte decizii, după caz, și să faciliteze anumite aspecte ale cooperării pe baza acordului. Comitetul mixt acționează pe bază de consens și ar trebui să se reunească o dată pe an, în mod alternativ la Tokyo și la Bruxelles. Comitetul mixt își adoptă regulamentul de procedură.

               2.3.Actul preconizat de către comitetul mixt

               Actul preconizat are drept scop adoptarea, în conformitate cu articolul 42 alineatul (5) din acord, a regulamentului de procedură care stă la baza organizării comitetului mixt, pentru a permite punerea în aplicare a acordului.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii ar trebui să vizeze adoptarea regulamentului de procedură al comitetului mixt. Poziția ar trebui să se bazeze pe proiectele de decizii ale comitetului mixt.

               4.TEMEIUL JURIDIC, SUBSIDIARITATEA ȘI PROPORȚIONALITATEA

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acest concept include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea în cazul în discuție

               Comitetul mixt este un organism instituit prin Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte.

               Actul pe care comitetul mixt este invitat să îl adopte este un act cu efecte juridice. Acest lucru se datorează faptului că, în conformitate cu articolul 42 alineatul (2) litera (g) din acord, comitetul mixt adoptă decizii care sunt obligatorii pentru părțile la acord.

               Actul avut în vedere nu completează și nu aduce modificări cadrului instituțional al acordului.

               Temeiul juridic procedural al propunerii de decizie este, prin urmare, articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea în cazul în discuție

               Regulamentul de procedură se referă la funcționarea generală a unui organism creat pe baza unui acord. Prin urmare, domeniul în care se încadrează decizia avută în vedere trebuie determinat în lumina acordului în ansamblul său
                  2
               .

               Având în vedere numărul și natura dispozițiilor din acord referitoare la PESC, obiectivul principal și conținutul actului avut în vedere se referă la cooperarea economică, financiară și tehnică cu țări terțe. Acesta este cazul în pofida faptului că semnarea acordului s-a bazat pe articolul 37 din TUE și pe articolul 212 alineatul (1) din TFUE. Evaluarea s-a schimbat în lumina hotărârii ulterioare a Curții în cauza C-244/17, Comisia/Consiliul (Kazahstan). Prin urmare, temeiul juridic material al deciziei propuse este articolul 212 alineatul (1) din TFUE.

               4.3.Concluzie

               Temeiul juridic al deciziei propuse ar trebui să fie, prin urmare, articolul 212 alineatul (1) din TFUE, coroborat cu articolul 218 alineatul (9) din TFUE.

               2019/0055 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul comitetului mixt instituit prin Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte, în legătură cu adoptarea regulamentului de procedură al comitetului mixt

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 212 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte
                  3
                (denumit în continuare „acordul”) a fost semnat la Tokyo la 17 iulie 2018 și se aplică, provizoriu, începând cu 1 februarie 2019.

               (2)Articolul 42 alineatul (1) din acord instituie un comitet mixt care să coordoneze parteneriatul global care se bazează pe acord (denumit în continuare „comitetul mixt”).

               (3)Articolul 42 alineatul (5) din acord prevede că comitetul mixt urmează să își adopte regulamentul de procedură.

               (4)Regulamentul de procedură al comitetului mixt ar trebui să fie adoptat cât mai curând posibil, pentru a se asigura punerea în aplicare eficace a acordului.

               (5)Este oportun să se stabilească poziția care urmează să fie adoptată în numele Uniunii în cadrul comitetului mixt, întrucât regulamentul de procedură va determina funcționarea comitetului mixt, care este responsabil cu administrarea acordului și cu asigurarea punerii în aplicare adecvate a acestuia,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul primei reuniuni a comitetului mixt instituit în temeiul articolului 42 din Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte, privind adoptarea regulamentului său de procedură este de a sprijini adoptarea de către comitetul mixt a regulamentului său de procedură, astfel cum este prevăzut în proiectul de decizie a comitetului mixt atașat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Cauza C-399/12, Germania/Consiliul (OIV), ECLI:EU:C:2014:2258, punctele 61-64.

                     (2)

                        Cauza C-244/17, Comisia/Consiliul (Kazahstan), ECLI:EU:C:2018:662, punctul 40.

                     (3)

                        JO L 216, 24.8.2018, p. 4.

    ---documentbreak---

               COMISIA EUROPEANĂ
            Bruxelles, 22.2.2019
            COM(2019) 105 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul comitetului mixt instituit prin Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte, în legătură cu adoptarea regulamentului de procedură al comitetului mixt

               ANEXĂ

               DECIZIA NR. 1/2019
                  A COMITETULUI MIXT INSTITUIT PRIN
                  ACORDUL DE PARTENERIAT STRATEGIC UE-JAPONIA

               din …

               de adoptare a regulamentului său de procedură

               COMITETUL MIXT,

               având în vedere Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte
                  1
                (denumit în continuare „acordul”), în special articolul 42,

               întrucât:

               (1)Anumite părți din acord au fost aplicate până la intrarea în vigoare începând cu 1 februarie 2019.

               (2)Pentru a se asigura aplicarea efectivă până la intrarea în vigoare a acordului, comitetul mixt ar trebui instituit cât mai curând posibil,

               (3)În temeiul articolului 42 alineatul (5) din acord, comitetul mixt ar trebui să își adopte, prin urmare, propriul regulament de procedură,

               ADOPTĂ PREZENTA DECIZIE:

               1.Se adoptă regulamentul de procedură al comitetului mixt, astfel cum este prevăzut în anexa la prezenta decizie.

               2.Decizia va produce efecte de la data adoptării.

               Semnată la …,

                     Pentru comitetul mixt,

                     Copreședinții

               Anexă la Decizia nr. 1/2019

               Acordul de parteneriat strategic
                  dintre Uniunea Europeană și statele sale membre, pe de o parte,
                  și Japonia, pe de altă parte

               Regulamentul de procedură al comitetului mixt

               Articolul 1

               Atribuții și componență

               1.Comitetul mixt va îndeplini sarcinile prevăzute la articolul 42 din Acordul de parteneriat strategic dintre Uniunea Europeană și statele sale membre, denumite în continuare „partea Uniunii”, pe de o parte, și Japonia, pe de altă parte (denumit în continuare „acordul”).

               2.Comitetul mixt va fi compus din reprezentanți ai părților.

               Articolul 2

               Președinte

               Comitetul mixt va fi coprezidat de reprezentanți ai părții Uniunii, pe de o parte, și ai Japoniei, pe de altă parte (denumite în continuare, împreună, „părțile” și ,individual, „partea”).

               Articolul 3

               Reuniuni

               1.Comitetul mixt se va reuni în mod normal o dată pe an, alternativ la Tokyo și la Bruxelles, la o dată stabilită prin consens. Acesta se va reuni, de asemenea, la cererea oricăreia dintre părți, prin consens.

               2.Comitetul mixt se va întruni în mod normal la nivel de înalți funcționari, cu excepția cazului în care părțile decid altfel.

               Articolul 4

               Caracterul public al reuniunilor

               Cu excepția cazului în care părțile decid altfel, reuniunile comitetului mixt nu vor fi publice.

               Articolul 5

               Secretari

               Un reprezentant al Serviciului European de Acțiune Externă și un reprezentant al Ministerului Afacerilor Externe al Japoniei vor exercita în comun funcțiile de secretari ai comitetului mixt. Toate comunicările către și dinspre copreședinții comitetului mixt vor fi transmise secretarilor.

               Articolul 6

               Participanți

               1.Înaintea fiecărei reuniuni, copreședinții vor fi informați, prin intermediul secretariatului, cu privire la componența prevăzută a delegației fiecărei părți.

               2.Atunci când este cazul și prin consens, la reuniunile comitetului mixt pot fi invitați să participe experți sau reprezentanți ai entităților relevante, în calitate de observatori sau pentru a oferi informații referitoare la un anumit subiect.

               Articolul 7

               Ordinea de zi a reuniunilor

               1.Copreședinții vor întocmi o ordine de zi provizorie pentru fiecare reuniune.

               2.Ordinea de zi provizorie va fi stabilită cel târziu cu cincisprezece zile înainte de începerea reuniunii.

               3.Comitetul mixt va adopta varianta finală a ordinii de zi la începutul fiecărei reuniuni. Pe ordinea de zi se pot înscrie și alte puncte pe lângă cele care figurează pe ordinea de zi provizorie, dacă părțile decid astfel.

               4.Copreședinții pot decide să reducă termenele menționate la alineatul (2), dacă este necesar.

               Articolul 8

               Procese-verbale

               1.Secretarii vor întocmi în comun procesul-verbal al fiecărei reuniuni, cât mai curând posibil, dar nu mai târziu de două luni de la sfârșitul fiecărei reuniuni, cu excepția cazului în care se decide altfel prin consens. Proiectul de proces-verbal va include, ca regulă generală, ordinea de zi finală și un rezumat al discuțiilor purtate în legătură cu fiecare punct de pe ordinea de zi.

               2.Proiectul de proces-verbal va fi aprobat în scris de către părți, cât mai curând posibil, dar nu mai târziu de două luni de la sfârșitul fiecărei reuniuni, cu excepția cazului în care se decide altfel prin consens.

               Articolul 9

               Decizii și recomandări

               1.În cadrul funcțiilor și sarcinilor care îi revin în temeiul articolului 42 din acord, comitetul mixt va formula recomandări și va adopta decizii, după caz. Acestea vor fi intitulate „Recomandare” sau „Decizie”, fiind urmate de un număr de ordine, de data adoptării acestora și de o descriere a obiectului lor. În fiecare recomandare sau decizie va fi specificată data intrării sale în vigoare.

               2.Comitetul mixt formulează recomandări și adoptă decizii prin consens.

               3.Comitetul mixt poate decide să formuleze recomandări și să adopte decizii prin intermediul unei proceduri scrise, printr-un schimb de note între copreședinții comitetului mixt.

               4.Recomandările și deciziile comitetului mixt vor fi adoptate în scris de către copreședinți.

               5.Fiecare parte poate hotărî să publice deciziile și recomandările comitetului mixt în orice mijloc de comunicare corespunzător.

               Articolul 10

               Cheltuieli

               1.Fiecare parte va suporta cheltuielile rezultate în urma participării la reuniunile comitetului mixt, în ceea ce privește cheltuielile cu personalul, cheltuielile de deplasare și diurnele, precum și cheltuielile poștale și de telecomunicații.

               2.Cheltuielile aferente organizării reuniunilor și reproducerii documentelor vor fi suportate de partea care găzduiește reuniunea.

               Articolul 11

               Grupuri de lucru

               1.Comitetul mixt poate decide să instituie grupuri de lucru, care să îl asiste în îndeplinirea sarcinilor sale.

               2.Comitetul mixt poate decide să desființeze orice grup de lucru instituit sau să stabilească ori să modifice mandatul acestuia.

               3.Grupurile de lucru vor prezenta un raport comitetului mixt după fiecare reuniune.

               Articolul 12

               Modificarea regulamentului de procedură

               Părțile pot modifica regulamentul de procedură în conformitate cu articolul 9.

                     (1)

                        JO UE L xxx, xx.xx.xxxx, p. x.